CELEX: 52013PC0597
Language: mt
Date: 2013-08-22
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kunsill tal-Ministri tal-AKP-UE rigward ir-reviżjoni tal-Anness IV tal-Ftehim ta’ Sħubija tal-AKP-KE

|
			
		
		
		52013PC0597
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kunsill tal-Ministri tal-AKP-UE rigward ir-reviżjoni tal-Anness IV tal-Ftehim ta’ Sħubija tal-AKP-KE /* COM/2013/0597 final - 2013/0287 (NLE) */
			
				
		
		
			
			   	MEMORANDUM TA’ SPJEGAZZJONI
L-għan
tal-Kummissjoni huwa li jkollha sett koerenti ta’ regoli ta’ implimentazzjoni
rigward l-istrumenti finanzjarji esterni skont il-Baġit u l-Fond Ewropew
għall-Iżvilupp (FEŻ) mill-1 ta’ Jannar 2014, hekk
kif il-miżuri tranżitorji tal-11-il FEŻ jibdew japplikaw.
Ir-Regolament Finanzjarju l-ġdid u l-proposti leġiżlattivi
tal-Kummissjoni dwar azzjonijiet esterni skont il-Perspettiva Finanzjarja
Pluriennali li jmiss (2014-2020) fihom numru ta’ elementi li jeħtieġu
li jsiru aġġustamenti tekniċi għall-Anness IV
tal-Ftehim tas-Sħubija AKP-KE.
Dawn l-aġġustamenti tekniċi
għandhom l-għan li jintroduċu l-innovazzjonijiet proposti
rigward l-implimentazzjoni ta’ strumenti finanzjarji esterni skont
il-Baġit, li jaqbel li jiġu estiżi għas-Sħubija
AKP-UE, madankollu mingħajr ma jiġu kompromessi l-objettivi
speċifiċi li jsegwi. Huwa mistenni li wara dawn
l-aġġustamenti, l-implimentazzjoni tal-FEŻ se tkun aktar
sempliċi u aktar effiċjenti.
B’mod partikolari, l-emendi proposti jimmiraw
ir-regoli tan-nazzjonalità u tal-oriġini (l-Artikoli 20 u 22
tal-Anness IV), kif ukoll ir-reġim ta’ preferenzi
(l-Artikolu 26).
Minkejja li r-reviżjoni tal-Ftehim ta'
Sħubija AKP-KE fl-2010 wasslet għall-parteċipazzjoni
miftuħa kompletament fil-proċeduri ta' għoti u ta' akkwist
iffinanzjati t-tnejn mill-Baġit u mill-FEŻ, il-Kummissjoni hija
tal-fehma li għadu jista’ jsir xi progress skont il-kuntest politiku li
qed jevolvi. Meta wieħed iqis l-impenji li l-UE ħadet f’Busan[1], f’Akkra[2] u fid-DAC tal-OECD
f’Pariġi fl-2010, diġà ġiet issuġġerita
simplifikazzjoni armonizzata rigward ir-regoli tan-nazzjonalità u
l-oriġini ta’ strumenti finanzjarji esterni skont il-Baġit. Filwaqt
li tinżamm il-qalba tar-reġim attwali tal-Anness IV, qed
jiġi ssuġġerit li dan ir-reġim jiġi kkumplementat
bir-regoli simplifikati u armonizzati proposti skont il-Baġit.
Bħala eżempju, huwa
ssuġġerit li entitajiet tal-pajjiżi tal-AKP isiru eliġibbli
għal proċeduri ta’ akkwist pubbliku għal proġetti fi
kwalunkwe pajjiż fil-fażi tal-iżvilupp. Bi tpattija
għall-qligħ tas-suq tal-pajjiżi tal-AKP, l-entitajiet
tal-pajjiżi kollha fil-fażi tal-iżvilupp,
bl-eċċezzjoni tal-membri tal-G20, jsiru wkoll eliġibbli
għall-akkwist pubbliku skont il-FEŻ.
Fir-rigward tar-reġim ta’ preferenzi,
il-modifiki preċedenti biddlu t-test tal-Artikolu 26 b’tali mod li
fixklu l-koerenza u l-applikabbiltà tar-reġim. Bħala riżultat,
qed jiġi ssuġġerit li jsiru l-aġġustamenti
tekniċi meħtieġa biex tiġi stabbilita mill-ġdid
l-integrità tal-Artikolu.
Skont
l-Artikolu 100 tal-Ftehim ta’ Sħubija AKP-KE, l-Anness IV jista’
jiġi rrivedut permezz ta’ deċiżjoni tal-Kunsill tal-Ministri
tal-AKP-UE. Sabiex ikun żgurat li sal-1 ta’ Jannar 2014
sett koerenti ta’ regoli ta’ implimentazzjoni għall-Baġit u
l-FEŻ ikun fis-seħħ, qed jiġi ssuġġerit li
l-Kunsill tal-Ministri AKP-UE jieħu d-deċiżjoni permezz ta’
skambju ta’ ittri bejn il-President tal-Kunsill tal-AKP u l-President
tal-Kunsill tal-Unjoni Ewropea.
Il-Kummissjoni tipproponi li l-Kunsill
tal-Unjoni Ewropea jadotta d-Deċiżjoni mehmuża.
2013/0287 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed mill-Unjoni Ewropea fil-Kunsill tal-Ministri tal-AKP-UE rigward
ir-reviżjoni tal-Anness IV tal-Ftehim ta’ Sħubija tal-AKP-KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 209(2)
flimkien mal-Artikolu 218(9) tiegħu, 
Wara li kkunsidra l-Ftehim ta’ Sħubija
bejn il-membri tal-Grupp tal-Istati Afrikani, tal-Karibew u tal-Paċifiku
min-naħa l-waħda, u l-Komunità Ewropea u l-Istati Membri tagħha
min-naħa l-oħra, iffirmat f’Kotonù
fit-23 ta’ Ġunju 2000[3]
(minn issa ’l quddiem imsejjaħ "il-Ftehim ta’ Sħubija
AKP-KE"),
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 100
tal-Ftehim ta' Sħubija AKP-KE jgħid li l-Annessi Ia, Ib, II,
III, IV u VI tal-Ftehim ta' Sħubija AKP-KE jistgħu jiġu
riveduti, eżaminati mill-ġdid u/jew emendati mill-Kunsill
tal-Ministri AKP-UE fuq il-bażi ta' rakkomandazzjoni min-naħa
tal-Kumitat ta' Kooperazzjoni AKP-UE għall-Finanzjament tal-Iżvilupp.
(2)       Ittieħdu impenji
internazzjonali lejn l-effettività tal-għajnuna mill-Partijiet
għall-Ftehim ta’ Sħubija AKP-KE f’Busan, f’Akkra u fid-DAC tal-OECD
f’Pariġi fl-2010.
(3)       Ir-regoli tan-nazzjonalità u
l-oriġini jistgħu jkunu ulterjorment imtejba skont l-impenji
internazzjonali msemmija hawn fuq.
(4)       Il-kjarifika u
s-simplifikazzjoni tad-dispożizzjonijiet tal-Anness IV tal-Ftehim ta’
Sħubija AKP-KE jistgħu jtejbu l-effiċjenza tal-implimentazzjoni
tal-FEŻ.
ADOTTA DIN ID-DEĊIŻJONI:
Artikolu 1
Il-pożizzjoni li għandha
tittieħed mill-Unjoni Ewropea fil-Kunsill tal-Ministri tal-AKP-UE rigward
ir-reviżjoni tal-Anness IV mal-Ftehim ta’ Sħubija AKP-KE tkun
ibbażata fuq l-abbozz ta’ Deċiżjoni tal-Kunsill tal-Ministri
tal-AKP-UE, mehmuż ma' dan. 
Artikolu 2
Wara l-adozzjoni tagħha,
id-Deċiżjoni tal-Kunsill tal-Ministri AKP-UE tiġi ppubblikata f’Il-Ġurnal
Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
ANNESS 
Abbozz
ta'
DEĊIŻJONI
TAL-KUNSILL TAL-MINISTRI TAL-AKP-KE
dwar
ir-reviżjoni tal-Anness IV tal-Ftehim ta’ Sħubija AKP-KE
IL-KUNSILL TAL-MINISTRI TAL-AKP-UE,
Wara li kkunsidra l-Ftehim ta’ Sħubija
bejn il-membri tal-Grupp tal-Istati Afrikani, tal-Karibew u tal-Paċifiku,
min-naħa l-waħda, u l-Komunità Ewropea u l-Istati Membri tagħha,
min-naħa l-oħra, iffirmat f’Kotonù
fit-23 ta’ Ġunju 2000[4]
kif emendat fil-Lussemburgu fil-25 ta’ Ġunju 2005[5] u f’Ouagadougou
fit-22 ta’ Ġunju 2010[6]
("il-Ftehim ta’ Sħubija AKP-KE"), u partikolarment l-Artikolu 100
tiegħu,
Billi:
(1)                   
L-Artikolu 100 tal-Ftehim ta' Sħubija
AKP-KE jgħid li l-Annessi Ia, Ib, II, III, IV u VI tal-Ftehim ta'
Sħubija AKP-KE jistgħu jiġu riveduti, eżaminati
mill-ġdid u/jew emendati mill-Kunsill tal-Ministri AKP-UE fuq il-bażi
ta' rakkomandazzjoni min-naħa tal-Kumitat ta' Kooperazzjoni AKP-UE
għall-Finanzjament tal-Iżvilupp.
(2)                   
Ittieħdu impenji internazzjonali lejn
l-effettività tal-għajnuna mill-Partijiet għall-Ftehim ta’
Sħubija AKP-KE f’Busan, f’Akkra u fid-DAC tal-OECD f’Pariġi fl-2010.
(3)                   
Ir-regoli tan-nazzjonalità u tal-oriġini
jistgħu jkunu ulterjorment imtejba f'konformità mal-impenji
internazzjonali msemmija hawn fuq.
(4)                   
Il-kjarifika u s-simplifikazzjoni
tad-dispożizzjonijiet tal-Anness IV tal-Ftehim ta’ Sħubija
AKP-KE jistgħu jtejbu l-effiċjenza tal-implimentazzjoni tal-FEŻ.
ADOTTA DIN ID-DEĊIŻJONI:
Artikolu 1
L-Anness IV tal-Ftehim ta’ Sħubija
AKP-KE qed jiġi emendat kif ġej:
1.           Fl-Artikolu 19C,
il-paragrafu 5 qed jinbidel b’dan li ġej:
"B'konformità mal-impenn imsemmi
fl-Artikoli 49 u 50 ta' dan il-Ftehim, il-kuntratti u l-għotjiet
iffinanzjati minn riżorsi mill-qafas finanzjarju ta' kooperazzjoni
pluriennali mal-AKP għandhom jitwettqu skont standards bażiċi
rikonoxxuti internazzjonalment fil-qasam tal-liġi dwar ix-xogħol u
skont il-leġiżlazzjoni ambjentali applikabbli inklużi ftehimiet
ambjentali pluriennali".
2.           Fl-Artikolu 20,
il-paragrafu 1 jinbidel b’dan li ġej:
"Ħlief f’każ li tingħata
deroga skont l-Artikolu 22, u bla ħsara għall-Artikolu 26:
Il-parteċipazzjoni fil-proċeduri
tal-għoti ta’ kuntratti ta' appalt jew ta’ għotjiet iffinanzjati
mill-qafas finanzjarju pluriennali ta’ kooperazzjoni skont dan il-Ftehim tkun
miftuħa għall-persuni fiżiċi kollha li huma ċittadini
ta’, jew persuni ġuridiċi li huma stabbiliti:
(a)         
fi Stat tal-AKP, fi Stat Membru tal-Komunità
Ewropea, f'pajjiż uffiċjalment kandidat biex jingħaqad
mal-Komunità Ewropea jew fi Stat Membru taż-Żona Ekonomika Ewropea;
(b)         
f'pajjiżi u territorji fil-fażi
tal-iżvilupp, kif inkluż fil-lista ta’ Riċevituri tal-ODA
tad-DAC tal-OECD, li mhumiex membri tal-grupp G-20, bla ħsara
għall-istatus tar-Repubblika tal-Afrika ta’ Isfel, kif irregolat
mill-Protokoll 3, u f'pajjiżi u territorji ekstra-Ewropej koperti
bid-Deċiżjoni tal-Kunsill [2001/822/KE tas-27 ta’ Novembru 2001][7]
(c)         
f'pajjiżi li għalihom huwa stabbilit
aċċess reċiproku għall-assistenza esterna mill-Kummissjoni.
L-aċċess reċiproku jista’
jingħata, għal perjodu limitat ta’ mill-inqas sena, kull meta
pajjiż jagħti eliġibbiltà fuq termini ugwali lil entitajiet
mill-Komunità u minn pajjiżi eliġibbli skont dan l-Artikolu;
(d)         
Stat membru tal-OECD, fil-każ ta’ kuntratti
implimentati f’Pajjiż l-Anqas Żviluppat jew f'Pajjiż Fqir
b'Ħafna Dejn (HIPC), kif inkluż fil-lista ta’ Riċevituri tal-ODA
tad-DAC tal-OECD ippubblikata mid-DAC tal-OECD."
3.           Fl-Artikolu 20,
jitħassar il-paragrafu 1a.
4.           Fl-Artikolu 20,
il-paragrafu 3 jinbidel b’dan li ġej:
“Il-provvisti u l-materjali kollha mixtrija skont
kuntratt ta’ akkwist, jew b'konformità mal-ftehim ta’ għoti, iffinanzjat
mill-qafas finanzjarju pluriennali ta’ kooperazzjoni skont dan il-Ftehim
joriġinaw minn pajjiż eliġibbli, kif definit f’dan l-Artikolu.
Madankollu, huma jistgħu joriġinaw minn
kwalunkwe Stat meta l-ammont ta’ provvisti u materjali li se jinxtara hu
taħt il-limitu għall-użu tal-proċedura kompetittiva
nnegozjata.
F’dan il-kuntest, id-definizzjoni tal-kunċett
ta' "prodotti li joriġinaw" tkun ikkunsidrata fid-dawl
tal-konvenzjonijiet internazzjonali pertinenti, u l-provvisti li joriġinaw
mill-Komunità jinkludu provvisti li joriġinaw mill-Pajjiżi u
mit-Territorji Ekstra-Ewropej.
5.           Fl-Artikolu 20,
il-paragrafu 5 jiġi sostitwit b’dan li ġej:
"Kull meta l-qafas finanzjarju pluriennali
ta' kooperazzjoni skont dan il-Ftehim jiffinanzja operazzjoni implimentata
permezz ta’ organizzazzjoni internazzjonali, il-parteċipazzjoni fi
proċeduri tal-għoti ta' kuntratti ta' appalt jew ta' għotjiet
tkun miftuħa għall-persuni fiżiċi u ġuridiċi
kollha eliġibbli skont il-paragrafu 1, kif ukoll għall-persuni
fiżiċi u ġuridiċi kollha eliġibbli skont ir-regoli
tal-organizzazzjoni, waqt li jiġi żgurat trattament ugwali
għad-donaturi kollha. L-istess regoli japplikaw għall-provvisti u
l-materjali." 
6.           Fl-Artikolu 20,
il-paragrafu 6 jinbidel b’dan li ġej:
"Kull meta l-qafas finanzjarju pluriennali
ta' kooperazzjoni skont dan il-Ftehim jiffinanzja operazzjoni implimentata
bħala parti minn inizjattiva reġjonali, il-parteċipazzjoni
fil-proċeduri tal-għoti ta' kuntratti ta' appalt jew ta’
għotjiet tkun miftuħa għall-persuni fiżiċi u
ġuridiċi kollha eliġibbli skont il-paragrafu 1, kif ukoll
għall-persuni fiżiċi u ġuridiċi kollha ta’ pajjiż
parteċipanti fl-inizjattiva rilevanti. L-istess regoli japplikaw
għall-provvisti u l-materjali."
7.           Fl-Artikolu 20,
il-paragrafu 7 jinbidel b’dan li ġej: 
“Kull meta l-qafas finanzjarju pluriennali ta’
kooperazzjoni skont dan il-Ftehim jiffinanzja operazzjoni kofinanzjata ma’
sieħeb/sieħba jew ma' donatur ieħor jew implimentata permezz ta’
Stat Membru f’ġestjoni kondiviża jew permezz ta’ Fond Fiduċjarju
stabbilit mill-Kummissjoni, il-parteċipazzjoni fil-proċeduri
tal-għoti ta’ kuntratti bl-appalt jew ta’ għotjiet tkun miftuħa
għall-persuni fiżiċi u ġuridiċi kollha li huma
eliġibbli skont il-paragrafu 1 u għall-persuni fiżiċi
u ġuridiċi kollha eliġibbli skont ir-regoli ta’ dak
is-sieħeb, donatur ieħor jew Stat Membru jew determinat fil-Fond
Fiduċjarju tal-Att kostituttiv. 
Fil-każ ta’ azzjonijiet implimentati permezz
ta’ entitajiet fdati, li huma Stati Membri jew l-aġenziji tagħhom,
permezz tal-Bank Ewropew tal-Investiment jew ta’ organizzazzjonijiet
internazzjonali jew l-aġenziji tagħhom, il-persuni naturali jew
ġuridiċi li huma eliġibbli skont ir-regoli ta’ dik l-entità
fdata, kif identifikat fil-ftehimiet konklużi mal-entità ta’
kofinanzjament jew ta' implimentazzjoni jkunu eliġibbli wkoll. L-istess
regoli japplikaw għall-provvisti u l-materjali."
8.           Fl-Artikolu 20,
jiżdied il-paragrafu 8 ġdid:
"Kull meta l-qafas finanzjarju pluriennali
ta' kooperazzjoni skont dan il-Ftehim jiffinanzja operazzjoni kofinanzjata
skont Strument finanzjarju estern ieħor, il-parteċipazzjoni
fil-proċeduri tal-għoti ta' kuntratti ta' appalt jew ta’ għotjiet
tkun miftuħa għall-persuni fiżiċi u ġuridiċi
kollha eliġibbli skont il-paragrafu 1, kif ukoll għall-persuni
fiżiċi u ġuridiċi kollha eliġibbli skont kwalunkwe
wieħed minn dawn l-Istrumenti. L-istess regoli japplikaw
għall-provvisti u l-materjali."
9.           Fl-Artikolu 20,
jiżdied il-paragrafu 9 ġdid:
"L-eliġibbiltà kif definita f’dan
l-Artikolu tista’ tiġi ristretta fir-rigward tan-nazzjonalità,
tal-lokalizzazzjoni jew tan-natura tal-offerenti, tal-applikanti u
tal-kandidati, fejn ikun meħtieġ min-natura u mill-għanijiet
tal-azzjoni u kif meħtieġ għall-implimentazzjoni effikaċi
tagħha.
10.         Fl-Artikolu 22,
il-paragrafu 1 jinbidel b’dan li ġej:
"L-offerenti, l-applikanti u l-kandidati minn
pajjiżi terzi li mhumiex eliġibbli skont l-Artikolu 20
jistgħu jkunu awtorizzati jipparteċipaw fi proċeduri
għall-għoti ta' kuntratti ta' appalt jew għotjiet iffinanzjati
mill-Komunità mill-qafas finanzjarju pluriennali ta' kooperazzjoni skont dan
il-Ftehim jew provvisti u materjali ta' oriġini mhux eliġibbli
jistgħu jiġu aċċettati bħala eliġibbli fuq
it-talba ġustifikata tal-Istati tal-AKP jew tal-organizzazzjoni jew
l-entità rilevanti f'livell reġjonali jew intra-AKP fil-każ ta':
(a)         
pajjiżi li tradizzjonalment għandhom
rabtiet ekonomiċi, kummerċjali jew ġeografiċi ma’
pajjiżi benefiċjarji ġirien, jew
(b)         
urġenza jew nuqqas ta’ prodotti u servizzi
fis-swieq tal-pajjiżi kkonċernati, jew każijiet oħrajn
debitament sostanzjati fejn ir-regoli tal-eliġibbiltà jagħmlu
t-twettiq ta’ proġett, programm jew azzjoni impossibbli jew
eċċessivament diffiċli.
L-Istat tal-AKP jew l-organizzazzjoni jew l-entità
rilevanti f'livell reġjonali jew intra-AKP, f'kull okkażjoni,
jipprovdu lill-Kummissjoni bl-informazzjoni meħtieġa biex
tiddeċiedi dwar deroga bħal din."
11.         Fl-Artikolu 26,
il-paragrafu 1, il-punt a.), jinbidel b'dan li ġej:
“għal kuntratti ta’ xogħlijiet ta’ valur
ta’ inqas minn EUR 5 000 000, l-offerenti tal-Istati tal-AKP,
sakemm mill-inqas kwart tal-ħażniet tal-kapital u tal-persunal
maniġerjali ikun ġej minn Stat wieħed jew aktar tal-AKP,
jingħatawpreferenza tal-prezz ta' 10 % matul il-valutazzjoni
finanzjarja;”
12.         Fl-Artikolu 26,
il-paragrafu 1, il-punt b.), jinbidel b'dan li ġej:
“għal kuntratti ta’
forniment b’valur ta’ inqas minn EUR 300 000, l-offerenti sottomessi
minn ditti tal-AKP, jew individwalment jew f’konsorzju ma’ sħab Ewropej,
jingħataw preferenza tal-prezz ta' 15 % matul il-valutazzjoni
finanzjarja”
13.         Fl-Artikolu 26, il-paragrafu 1, jitħassar
il-punt c.).
14.         Fl-Artikolu 26,
il-paragrafu 2 jinbidel b’dan li ġej:
“Fejn żewġ offerenti jkunu rikonoxxuti
bħala li huma ekwivalenti, tingħata preferenza:
(a)         
lill-offerent ta' Stat AKP; jew
(b)         
jekk l-ebda offerent bħal dan ma jkun
disponibbli, lill-offerent li:
i) jippermetti l-aħjar użu possibbli
tar-riżorsi fiżiċi u umani tal-Istati tal-AKP;
ii) joffri l-aqwa possibbiltajiet subkuntrattwali
lill-kumpaniji, ditti jew persuni fiżiċi tal-AKP; jew
iii) jkun konsorzju ta’ persuni fiżiċi,
ta’ kumpanniji jew ta' ditti mill-Istati tal-AKP u mill-Komunità."
Artikolu 2
Din id-Deċiżjoni tiġi adottata
fil-Kunsill tal-Ministri AKP-KE permezz ta’ skambju ta’ ittri bejn il-President
tal-Kunsill tal-AKP u l-President tal-Kunsill tal-Unjoni Ewropea.
Din id-Deċiżjoni tidħol
fis-seħħ meta titlesta l-proċedura msemmija hawn fuq.
Magħmul fi […], […]
 Għall-Kunsill tal-Unjoni Ewropea Il-President || Għall-Kunsill tal-Ministri tal-AKP Il-President 
[1]               Ara
d-Dokument tal-Eżitu ta’ Busan, id-29 ta’ Novembru –
l-1 ta’ Diċembru 2011, disponibbli fuq                http://www.oecd.org/dac/effectiveness/busanpartnership.htm

[2]               Ara
l-Aġenda ta’ Akkra għall-Azzjoni (2008), disponibbli fuq                http://www.oecd.org/dac/effectiveness/parisdeclarationandaccraagendaforaction.htm

[3]               ĠU
L 317, 15.12.2000, p. 3. Il-Ftehim kif emendat bil-Ftehim iffirmat
fil-Lussemburgu fil-25 ta’ Ġunju 2005 (ĠU L 287,
28.10.2005, p. 4) u bil-Ftehim iffirmat f’Ouagadougou
fit-22 ta' Ġunju 2010 (ĠU L 287, 4.11.2010,
p. 3).
[4]               ĠU
L 317, 15.12.2000, p. 3. Ftehim kif rettifikat mill-ĠU
L 385, 29.12.2004, p. 88.
[5]               ĠU
L 209, 11.8.2005, p. 27.
[6]               ĠU L 287, 4.11.2010, p. 3.
[7]               ĠU
L 314 tat-30.11.2001, p. 1